Fyrsti hluti verkefnisins felst í byggingu 45 íbúða . Í heildina verða íbúðirnar 130 talsins . Teikning / Þorpið vistfélag ehf . Þorpið vistfélag hefur í samstarfi við Arctica Finance og Landsbankann lokið fjármögnun smáíbúðahverfis í Gufunesi . Fá verkefni fá slíka fjármögnun um þessar mundir . Í umfjöllun um mál þetta í Morgunblaðinu í dag segir Runólfur Ágústsson , verkefnastjóri félagsins , áformað að hefja framkvæmdir í janúar . Byggðar verða 45 íbúðir í fyrsta áfanga sem kostar 1,3 milljarða . Alls verða íbúðirnar 130 og má ætla að kostnaður verði um 3,8 milljarðar . Framkvæmdin sætir tíðindum á byggingarmarkaði á höfuðborgarsvæðinu . Í fyrsta lagi vegna þess að hún markar upphaf nýrrar byggðar í Gufunesi og í öðru lagi vegna lágs íbúðaverðs . Ódýrustu íbúðirnar munu kosta 18,8 milljónir fullbúnar . Samkvæmt fjárfestakynningu sem ViðskiptaMogginn hefur undir höndum er gert ráð fyrir að tveir hluthafar sem eiga allt hlutafé Þorpsins vistfélags muni að lágmarki hagnast um 60 milljónir króna vegna uppbyggingarinnar . Ábatinn getur hins vegar orðið mun meiri að uppfylltum skilyrðum . Stjórnarformaður Félagsbústaða er lögfræðilegur ráðgjafi að verkefninu en hið opinbera íbúðafélag hefur forkaupsrétt að 5% þeirra íbúða sem reistar verða undir nafni Þorpsins vistfélags . Þorpið vistfélag ehf. er í jafnskiptri eigu Áslaugar Guðrúnardóttur og einkahlutafélagsins 2S , fjárfesting og ráðgjöf en það félag er í 100% eigu Sigurðar Smára Gylfasonar . Áslaug er eiginkona Runólfs Ágústssonar sem er titlaður verkefnastjóri uppbyggingarinnar . Hann og Sigurður Smári hafa áður komið að fjárfestingarverkefnum í sameiningu . Fleiri aðilar hafa aðkomu að verkefninu , að því er fram kemur í frétt Viðskiptamoggans . Þar má nefna Harald Flosa Tryggvason lögmann . Hann er sagður lögmaður verkefnisins í fjárfestakynningunni . Haraldur Flosi er stjórnarformaður Félagsbústaða hf. sem samkvæmt samkomulagi við Reykjavíkurborg eiga kauprétt að 5% þeirra íbúða sem reistar verða undir merkjum Þorpsins vistfélags .